Penyukatan tanah NCR berterusan
MIRI : Kerja-kerja penyukatan Tanah Hak Adat Bumiputera (NCR) bukan dilakukan secara bermusim tetapi ia adalah berterusan, menurut Timbalan Ketua Menteri Datuk Amar Awang Tengah Ali Hasan. Justeru, katanya ini membuktikan Kerajaan Sarawak terus mengiktiraf dan mempertahakan hak rakyat ke atas tanah mereka sekiranya tuntutan tersebut adalah sahih mengikut perundangan. Katanya, kerja-kerja penyukatan tanah sebenarnya telah dilaksankan sejak daripada tahun 60-an lagi hingga 2010 dan menggunakan kaedah penyukatan melalui Operasi Penyelesaian, Pengkuruan Bahagian III Kanun Tanah Negeri. “Daripada tempoh 1960 hingga 2010 kita cuma berjaya menyukat 260,000 hektar.  “Untuk tempoh 50 tahun, jika kita kira dari segi purata cuma dalam 5,200 hektar  tanah NCR dapat diukur setahun sedangkan permintaan untuk menyukat tanah NCR ini semakin bertambah, jadi kita cari pendekatan baharu mempercepatkan penyukatan tanah ini dengan insiatif Program Pengukuran Tanah NCR Inisiatif Baharu pada 2010,” katanya. Awang Tengah berkata demikian pada sidang media selepas menyerahkan Surat Hak Milik Tanah Seksyen 18 Kanun Tanah Negeri Bagi Kampung Nusah dan Kampung Sebalik Tiris, Bekenu secara simbolik kepada 50 orang penerima di sebuah hotel terkemuka di sini, semalam. Sebanyak 362 surat hak milik tahan diserahkan kepada 265 penerima. Datuk Amar Awang Tengah yang juga Menteri Pembangunan Bandar dan Sumber Asli II Sarawak dan Menteri Perdagangan Antarabangsa dan Industri, Terminal Perindustrian dan Pembangunan Usahawan Sarawak berkata, di bawah inisiatif baharu ini  kerja-kerja penyukatan tanah  dilaksanakan secara dua peringkat  yang mana pada peringkat pertama, pengukuran perimeter dan pewartaan di bawah Seksyen 6 Kanun Tanah Negeri sebagai Rizab Komunal Bumiputera (Pertanian). Pada peringkat kedua pula, beliau berkata, pengukuran secara lot individu dan pengeluaran surat hak milik tanah di bawah Seksyen 18 Kanun Tanah Negeri akan dilaksanakan. “Di bawah inisiatif baharu tersebut, seluas 999,853 hektar  tanah telah berjaya diukur dan daripada jumlah tersebut , seluas 776,226 hektar tanah telah pun diwartakan. “Bayangkan betapa jauh perbezaan ‘output’ penyukatan melalui inisiatif baharu sejak 2010 hingga hari ini berbanding program penyukatan lama 1960-2010,” ujarnya. Menurut beliau, setakat ini, sebanyak 46,346 lot individu telah berjaya diukur yang melibatkan kawasan seluas 55,970 hektar yang telah dan akan dikeluarkan surat hak milik Seksyen 18 KTN. Hadir sama, Menteri Muda Wanita dan Pembangunan Kanak-kanak Sarawak, Datuk Rosey Yunus, Ahli Dewan Undangan Negeri (ADUN) Lambir, Ripin Lamat, Residen Miri, Abdul Aziz Yusuf, Penolong Pengarah (Tanah) Jabatan Tanah & Survei Sarawak, Unus Tambi dan Penguasa JTS Bahagian Miri, Anthony Aboi. Oleh LIONG CHAI LING 
See author's posts
